B. Bugár, podpredseda NR SR: (2004-12-07):
L. Polka, poslanec: Vážený pán podpredseda, vzácni kolegovia, dovoľte, aby som sa hlboko sklonil pred vašou trpezlivosťou a vytrvalosťou, tých, ktorí sú odhodlaní vypočuť si niekoľko kritických poznámok k predloženému návrhu štátneho rozpočtu. Predstavitelia vlády Slovenskej republiky niekoľkokrát zdôraznili, že štát je zlým hospodárom, čím odôvodňovali predovšetkým niektoré privatizačné projekty. S týmto tvrdením možno len súhlasiť, čo potvrdzuje aj stanovisko Najvyššieho kontrolného úradu k štátneho rozpočtu. Tvrdenie o zlom hospodárovi však potrebuje aj dodatok, čo so zlým hospodárom, presnejšie, čo s jeho reprezentantmi. Diskusia nad štátnym rozpočtom je tým vhodným momentom, aby sme si povedali, či s jednotlivými kapitolami hospodárime skutočne efektívne, zodpovedne, v duchu predvolebnej rétoriky a v duchu programového vyhlásenia vlády. Po šiestich rokoch poslancovania, či už závislého alebo nezávislého, som si zvykol čítať len a len z kapitol, ktoré nazývame aj kapitolami silových rezortov. Pokiaľ ide o niekoľkomesačné mediálne, ale aj poslanecké meditácie a úvahy o presadzovaní regionálnych požiadaviek, chcem vás ubezpečiť, že nemám žiadne regionálne pozmeňujúce návrhy, aj keď som osobne presvedčený o úplnej legitimite práva poslanca nastoľovať akékoľvek zmeny vo vládnom návrhu, či už sa budú dotýkať dažďových pralesov v Brazílii a ich dopadov na Slovensko alebo „diaľničných obchvatov Turzovky“, ako to odhalilo jedno čítané slovenské médium. Spomeniem len tak mimochodom pre toto médium alebo pre niektorých záujemcov, že ak chce Turzovčan vidieť autostrádu, musí ísť do Trenčína alebo do Ružomberka, pretože cez Turzovku ide cesta II. triedy, čo je v pôsobnosti vyšších územných celkov. Rád by som sa však vrátil do tajov rozpočtovej kapitoly ministerstva vnútra. Jej príjmová časť reprezentuje 843,4 mil. korún, pričom ministerstvo vnútra, podotýkam, ministerstvo vnútra, nie Policajný zbor niekoľkokrát hrdo hlási a oznamuje svetu, že akcia Jastrab priniesla 24 mil. na pokutách za 5 pracovných dní. Hovorí sa o príjmoch z pokút, hoci vôbec nehovorím za ich zvyšovanie alebo za nejaké navyšovanie ich počtu. Chýba mi tu realistický odhad, prečo je toľko alebo onakoľko pokút a prečo dokážu policajti za 5 dní vybrať 24 mil. a čo robia policajti ďalších 360 dní. Dostávajú plat, tvrdia, malý. Súhlasím s nimi. Mnohí z policajtov majú skutočne malý plat, ale je tu ďalších 360 dní. Netvrdím, že by mali mať násobky tých pokút, ale realistický odhad na výber pokút mi tu absolútne chýba. Chýba mi tu reálny pohľad na hodnotu nepotrebného majetku, predovšetkým majetku, ktorý sme vybudovali na hraniciach budúcich štátov Európskej únie, od Čunova po Duklu, od Čunova po Čiernu nad Tisou. Chýba mi reálne zhodnotenie kapitol, aký je pomer príjmov a výdavkov pri vydávaní, podľa mňa veľmi uponáhľanom vydávaní eurodokladov. Takmer každoročné zmeny niektorých dokladov nie sú podmienené požiadavkami Európskej únie, ale skôr neskrývaným záujmom o obchodné aktivity v tejto oblasti. V tej súvislosti som požiadal ministra financií a generálneho prokurátora o preskúmanie zákonnosti postupu niektorých útvarov Policajného zboru, ktoré za plnenie svojich konkrétnych, zo zákona uložených úloh vnucujú organizátorom kultúrno-spoločenských podujatí a športových podujatí zmluvy podľa Občianskeho zákonníka a Obchodného zákonníka s konkrétnymi taxami za hodinu služby policajta, koňa, psa či kilometráž auta. Zaujíma ma, kam idú tieto prostriedky a takto získané prostriedky akou daňou sú zdaňované. Kapitola o výdavkoch má dvojaký charakter. Sú to bežné a kapitálové výdavky. Obidvoje svedčia o úplnom nedostatku akejkoľvek stratégie v míňaní peňazí daňových poplatníkov, bežnými výdavkami pretečie 7,234 mld. na mzdy, platy, služobné príjmy a ďalšie náležitosti policajtov. Pred niekoľkými dňami sme tu vajatali nad výškou hodnostného. Napriek tomu, že v máji sme schválili dorovnanie hodnostného na hodnostné vojakov, aby kapitán Armády Slovenskej republiky bol rovnako ohodnotený ako kapitán v Policajnom zbore Slovenskej republiky, sme zvážili a znížili toto ich hodnostné na 10 % pôvodného, čo činí celkom 109 mil., 30 % by činilo 328 mil., 50 % by činilo 546 mil. a tých 100 % pôvodne schválených by činilo 1,93 mld. Sú to skutočne veľké peniaze a ťažké ich je v Štátnej pokladnici hľadať. Ročne však chýba 1 000 až 1 500 policajtov. Z rozličných dôvodov predovšetkým to považujem za nedostatok v personálnej  stratégii a v personálnej koncepcii ministerstva vnútra, pretože v krajoch a v regiónoch, kde je 20-percentná a väčšia nezamestnanosť, nájsť niekoho ochotného slúžiť, a to v čase, keď 600 colníkov museli prepustiť zo služieb, je mi to prinajmenšom čudné. Ale ak by sme narátali tento plat 1 000 až 1 500 policajtov, dostaneme sa k sume 264 mil. až 396 mil., čo by vyriešilo hľadaný problém, to ťažko skúšané hodnostné. Policajti boli v očakávaní, že im to hodnotné schválime, tešili sa na to, napriek tomu sme nevedeli túto tabuľku im dorovnať. Tie peniaze, ktoré sa ušetria na policajtoch – nepolicajtoch, sa nevracajú do Štátnej pokladnice, ale sa realizujú v podobe rozličných odmien, vo výške 500 až 1 000 korún na obvodnom oddelení alebo 100 000 až 150 000 na príslušne vysokých funkciách na ministerstve vnútra alebo v Prezídiu Policajného zboru. Pozrieme sa na niektoré ďalšie výdavky. Rozpočtovaná je suma 2,412 mld. na tzv. obstarávanie kapitálových aktív. Tieto sú určené napr. na výstavbu Rádiokomunikačnej siete Sitno v hodnote 250 mil. a dostavbu rádiokomunikačnej siete, doklady Európskej únie v hodnote 737 mil., začatie budovania analyticko-koordinačného centra v sume 100 mil., v programovom rozpočtovaní v ďalšej sume v celkovom obsahu 300 mil. Zároveň však veľa toho sa rozpočtuje, výpočtová technika za 228 mil., spojovacia technika za 336 mil. a investičná výstavba za 374 mil. Kde sa podelo tých 100 mil., kde sú skryté, pretože analyticko-koordinačné centrum je podľa mňa výpočtová analytická technika a investičná výstavba? To je efektívne plánovanie v rezorte. Úrad pre verejné obstarávanie musel zrušiť rozhodnutie ministerstva vnútra o niekoľkých desiatkach miliónov na vypracovanie koncepcie ochrany východnej hranice. Pre jej netransparentnosť alebo netransparentnosť podmienok je otázne, akú transparentnosť vykazoval nákup Oplov za vyše 50 mil., bez uplatnenia transparentnej verejnej súťaže, akú transparentnosť vykazuje okolo 30 mil. vynaložených na personálny audit na ministerstve vnútra. Spomínam si, že keď zo skupiny okolo pána Beblavého robili audit, tak z ministerstva vnútra boli vypoklonkovaní s tým, že tam je všetko tajné.  Pán minister minule ma tu hodnotil, že tu prezentujem povinné folklórne tance opozície. Mimochodom, jediný tanec, ktorý som v tomto parlamente videl, bol asi v roku 1995 alebo roku 1996, keď tancovali niektorí predstavitelia opozície okolo tohto pultíka, okolo bývalého riaditeľa SIS, ktorého sláva a nevinnosť o chvíľu Jurka Jánošíka predčí v dôsledku našich orgánov činných v trestnom konaní alebo ich efektívnosti práce.  To sú fakty, a nie tančeky opozície, pretože stanovisko NKÚ hovorí jednoznačne, dovoľte, aby som citoval, že: „Poznatky z kontrol vykonaných v rezorte ministerstva vnútra preukázali rezervy najmä v oblasti hospodárnejšieho vynakladania prostriedkov štátneho rozpočtu, pri obstarávaní tovarov a služieb prevažovala metóda obstarávania, rokovacie konanie bez zverejňovania, ktorá je najmenej transparentnou metódou obstarávania, rezort vnútra v niekoľkých prípadov uzatváral s externými organizáciami zmluvy na služby, na ktoré má vlastné kapacity.“ Keby NKÚ nebol len organizáciou upozorňujúcou, ale aj  konajúcou dôsledne, to by boli tančeky. Je pozoruhodné, že v polemickej kauze preneseného výkonu kontroly na VÚC Trnava NKÚ nekompromisne oznámil tieto skutočnosti orgánom činným v trestnom konaní. V prípadoch nehospodárnosti na niektorých ministerstvách filozoficky medituje nad rozsahom svojich kompetencií. Z pohľadu občana je čítanie v kapitole o výdavkoch skutočne excelentné, 350 mil. na riadiacu činnosť Prezídia Policajného zboru, 861 mil. na boj proti organizovanému zločinu, 131 mil. na boj proti korupcii. Na celú  ostatnú činnosť, ktorú polícia vykonáva, je rozpočtovaná 1 mld. Je to skryté v stovkách prierezovo, údajne prierezovo v materiálno-technickom zabezpečení a servisno-technickej podpore. Ale vedľa toho je zvlášť vynaložených a vyčlenených napr. na vzdelávanie policajtov, stredoškolské a vysokoškolské, 440 mil., na ochranu ústavných činiteľov 441 mil., 86 mil., dámy a páni, je vynaložených na odhaľovanie vlastnej trestnej činnosti policajtov. Občan, neboj sa. Kým som v budove Národnej rady, stará sa tu o nás niekoľko desiatok ochrankárov. Keď opustíme budovu, človeče, pomôž si, ako vieš. Občan, neboj sa. Za 10 mesiacov tohto roku, dámy a páni, občania oznámili 110 424 trestných činov, z čoho bolo doteraz objasnených 41 203 trestných činov, čo napriek enormnej snahe Prezídia Policajného zboru nevykazovať to v percentách predstavuje 37,3 %. Taká nízka miera objasnenosti v Policajnom zbore nebola, to nepamätám. Aká je výpovedná hodnota, o tom ministerstvo vnútra nechce hovoriť, nechce počuť, tvrdí, že to nie je v dosahu. Ale, dámy a páni, to je len kriminalita, ktorú polícia zistila, ktorú občania nahlásili. A musíme tu ešte kalkulovať s kriminalitou tzv. latentnou alebo s kriminalitou, ktorú občan, by som povedal, už v stave zúfalstva ani neohlasuje, pretože pivničné priestory v Petržalke alebo v iných častiach Bratislavy, na to už ľudia si zvykli, že sú proste vykrádané. A načo by to hlásili, keď maximálne sa im dostane do uší uštipačných poznámok od príslušného policajného orgánu, ako si to zabezpečili? To súvisí s majetkovou trestnou činnosťou, v ktorej bolo nahlásených 65 022 prípadov, z ktorých bolo objasnených 11 882, čo činí 18,2 %. Krádeže vlámaním sú vo výške 19,8 % a najúžasnejšie číslo majú krádeže áut, kde zo 4 975 ukradnutých áut bolo objasnených krádeží 772, čo je 15,5 %. Potom sa tu čudujeme nad stanoviskami Asociácie poisťovní a nad konaním jednotlivých poisťovní, ktoré rok čo rok zvyšujú dávky za poistné, pretože sú nútené vyplácať tieto poistné udalosti. Napriek týmto číslam zaznel z ministerstva hlas, že tento rok bude najlepší v histórii Policajného zboru, ale rovnako zaznel ten istý hlas, ktorý hovorí, že ministerstvo je inštitúcia a ministerstvo neuvažuje. Tak beriem tento argument ako skutočný argument. Napriek tomu treba ale skutočne zložiť hold policajtom, pretože dokázali objasňovať na 70 % násilnú kriminalitu, 72 % vraždy, znásilnenia na 78 %. A skutočne je pozoruhodné, že policajti, ktorí robia gro tejto najťažšej práce, nie sú na tlačových konferenciách, ale v tých zložitých ťažkých podmienkach, v tých otrasoch, ktoré znamenajú pre nich reformy, dokázali takýmto spôsobom dostáť svojej práce. Hovoril som o 737 mil. a rádovo to potom ide do 1,2 mld. na vydávanie rozličných eurodokladov. Niekoľkokrát sme tu posúvali a prerokúvali zákon o vyčlenení vydávania dokladov z Policajného zboru. Každoročne to odkladáme, odsúvame to. Isteže bude potešením pre občana, keď na svoju škodovečku roku výroby 1980 si bude môcť zakúpiť európsku ŠPZ. A Bodrík z Marikovej sa bude tešiť, že môže dostať europas a môže chodiť po svete. Rovnaká je radosť občana, keď sa môže ísť odfotiť do okresného mesta, dostane do mesiaca EÚ kartičku, ktorá mu umožní ľahko a bez problémov cestovať po Európe až na Madeiru. Komu nebude stačiť kartička, môže si vybrať z niektorých variantov europasov, s vydávaním ktorých sme začali a ktoré každoročne obnovujeme, a môže svoje sociálne dávky roztrieskať na plážach Floridy alebo Cancúnu. Pokiaľ ide o europasy, ideme vyrábať pasy, by som povedal, najpasovatejšie v Európskej únii, pretože budú mať niekoľko identifikačných znakov, čo, samozrejme, primerane zdražuje ich výrobu. Mimochodom, o nejakých výdavkoch na boj proti terorizmu nie je v kapitolách ani zmienka, asi sú niekde skryté. V tej súvislosti by som chcel povedať, že už dlhé roky sa pokúšam, či už tu alebo aj na iných pozíciách, vniesť aspoň do rozpočtových kapitol silových rezortov aspoň zmienku o tom, aby občan vedel, čo stojí jeden vyšetrovací úkon, čo stojí jeden výjazd, čo stojí príprava jedného dopravného policajta, príprava jedného vyšetrovateľa a podobne. Absolutizovať rozpočtové pravidlá a rozpočtovať aj takýto špecifický rezort všeobecnými rozpočtovými pravidlami je trošku zložité a nič nehovoriace. Opakovane hovoríme o nedostatku policajtov vrátane nedostatkov ich vzdelávania, ale čuduj sa svete, na Policajnej akadémii prijímajú do ročníka 65 až 70 civilných uchádzačov pri počte 1 400 prihlásených. Pritom po Slovensku existuje nespočetne veľa inštitúcií, ktoré poskytujú rozličné formy vzdelávania vysokoškolského, bakalárskeho a následne magisterského za peniaze. Som presvedčený, že týchto 1 400 uchádzačov okrem tých neprijatých by rado prispelo na činnosť Policajnej akadémie a samotného rezortu, ak by mohli si toto štúdium istou formou zaplatiť alebo priplatiť. Najhroznejšie na celej veci je a svedčí o absolútnom nedostatku stratégie koncepcie v personálnej práci, že takmer absolventi počas štátnych záverečných skúšok ešte nevedeli, či a na akom poste ostanú v polícii, ešte nemajú uzatvorené prijímacie konanie, po piatich rokoch štúdia. Viackrát sa tu spomínal problém východnej hranice. Hovorí sa o 2 mld. investícií. Som optimista a verím, že na Ukrajine prebehnú hlbšie demokratické premeny a že sa Ukrajina vyberie cestou prozápadnej orientácie. A, samozrejme, schengenská hranica asi niekoľko rokov medzi Slovenskom a Ukrajinou bude. Ale chýba mi akákoľvek koncepcia spolupráce s Poľskom, s Maďarskom, ktoré majú s nami štvornásobne, možno päťnásobne dlhšiu hranicu. A nevieme, čo sa tam vlastne bude diať. Odmietame a kategoricky odmietame účasť europolicajtov na tejto hranici, údajne z dôvodu, že slovenskí policajti sú dostatočne schopní túto hranicu uchrániť, za 2 mld. zo Schengenu, bodaj by to tak nebolo. Ale skôr tu mám pocit, že tu ide o záujem o investičné celky na východnej hranici medzi samotnou ochranou hranice. Podobne, aj keď si pozriete výdavky alebo teda príspevky z fondu PHARE v celkovom objeme 55 mil., predstavujú asi 0,2 % celkových výdavkov z rozpočtu. Pokiaľ ide o zábavné čítanie, už to bolo niekoľkokrát medializované, v časti návrhu výdavkov na roky 2005 až 2007, myslím si, že aj pre túto snemovňu by bolo nedôstojné, aby sme sa zaoberali niektorými údajmi. Rozložiť napr. 18 zločineckých a organizovaných skupín už svojou formuláciou dáva príčinu na strach, pretože som v niekoľkých organizovaných skupinách, ale ani jedna z nich nie je zločinecká. Myslím, že členstvo v TJ Tatran a podobné asi ešte nebudeme rozkladať. Myslím si, že hrozný údaj o tom, že ministerstvo plánuje zachrániť 5 840 údajov, nikto z nás nebude brať vážne a že to ponecháme na mediálnu tému. Dámy a páni, zmyslom môjho príspevku nie je a nebolo kritizovať políciu za jej prácu, naopak, slovenská polícia napriek všetkým reformám a politickým otrasom zodpovedne plní svoje úlohy, nad rámec svojich rozpočtových možností. Chcel som len poukázať na to, na čo nesmelo poukazuje aj stanovisko NKÚ, aj stanovisko Úradu pre verejné obstarávanie, že niektoré rezorty so svojimi prostriedkami nehospodária efektívne a účelne. A ak som, dámy a páni, v úvode hovoril o tom, že nechceme predkladať žiadne regionálne návrhy ani nehodlám sa nejako regionálne tu vybíjať, dúfam a pevne verím, že pozmeňujúci návrh, ktorý smeruje k zabezpečeniu prostriedkov vo Vysokých Tatrách, nebudete považovať za regionálny, Tatry sú asi všetkých nás spoločné, nielen Tatrancov a najmä nielen rozličných ochranárskych organizácií. Takže dovoľte, aby som predložil jeden pozmeňujúci návrh. V prílohe č. 8 Účelové prostriedky kapitoly štátneho rozpočtu na rok 2005 sa v kapitole ministerstva školstva dopĺňa položka v nasledovnom znení. V riešení následkov veternej smršte v školách a v školských zariadeniach 30 mil. korún uvedenú zmenu je potrebné premietnuť do celkovej sumy účelových prostriedkov kapitoly ministerstva školstva a do celkovej sumy účelových prostriedkov v kapitolách na rok 2005. Účelovo určené prostriedky sa premietnu v prílohe č. 4 Výdavky štátneho rozpočtu na realizáciu programov na rok 2005 v kapitole ministerstva školstva, v programe 078 Národný program výchovy a vzdelávania mládeže v sume 300 000 korún. Odôvodnenie máte k dispozícii. Pán spravodajca, nech sa páči. Vážený pán podpredseda, skončil som. Škoda, pán minister, že ste prišli až po mojom vystúpení.